32000R2706
L 311/35
JURNALUL OFÍCIAL AL UNIUNII EUROPENE
REGULAMENTUL (CE) NR. 2706/2000 AL COMISIEI
din 11 decembrie 2000
de modificare a Regulamentului (CE) nr. 1455/1999 de stabilire a standardului de comercializare pentru ardei grași
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2200/96 al Consiliului din 28 octombrie 1996 privind organizarea comună a pieței în sectorul fructelor și legumelor (1), astfel cum a fost modificat ultima dată prin Regulamentul (CE) nr. 1257/1999 (2), în special articolul 2 alineatul (2),
întrucât:
(1)
Regulamentul (CE) nr. 1455/1999 (3) al Comisiei stabilește standardul de comercializare pentru ardei grași.
(2)
Nu este posibil în practică să se stabilească o distincție între tipurile de ardei grași. În consecință, ar trebui să se specifice că toți ardeii grași sunt soiuri (cultivari) crescute din Capsicum annuum L. var. annuum, iar derogarea pentru dimensiunea minimă pentru Capsicum annuum L. var. longum, cunoscut și sub numele de „peperoncini” ar trebui eliminată.
(3)
Vânzările de ardei grași alungiți mici (ascuțiți) sunt în creștere. Dimensiunea minimă aplicabilă acestui tip de ardei ar trebui micșorată în consecință.
(4)
Atunci când ardeii grași sunt prezentați într-un amestec de culori, nu este cerută uniformitatea originii. Prin urmare, este necesar să se prevadă, după caz, indicarea diferitelor țări de origine.
(5)
Vânzările de ardei miniaturali au crescut în ultimii ani. În consecință, ar trebui să se stabilească dispoziții speciale pentru aceste produse care sunt sub dimensiunea minimă, împreună cu dispozițiile corespunzătoare privind etichetarea și prezentarea.
(6)
Măsurile prevăzute de prezentul regulament sunt conforme cu avizul Comitetului de gestionare a fructelor și legumelor proaspete,
ADOPTĂ PREZENTUL REGULAMENT:
Articolul 1
Anexa la Regulamentul (CE) nr. 1455/1999 se modifică după cum urmează:
1.
primul paragraf din titlul I (Definirea produsului) se înlocuiește cu următorul text:
„Prezentul standard se aplică ardeilor grași din soiurile (cultivarii), crescuți din Capsicum annuum L. var. annuum, furnizați consumatorilor în stare proaspătă, fiind excluși ardeii grași pentru prelucrare industrială.”;
2.
la al treilea paragraf din titlul III (Dispoziții privind calibrarea), prima liniuță se înlocuiește cu următorul text:
„-
ardei grași alungiți (ascuțiți): 20 mm.”;
3.
al cincilea paragraf din titlul III (Dispoziții privind calibrarea) se înlocuiește cu următorul text, împreună cu nota de subsol asociată:
„Cerințele de dimensiune nu se aplică produselor miniaturale (4);
4.
la titlul V (Dispoziții privind prezentarea) litera A (Uniformitate), după al patrulea paragraf se inserează următorul paragraf:
„Ardeii grași miniaturali trebuie să fie rezonabil de uniformi în dimensiune. Aceștia pot fi amestecați cu alte produse miniaturale de tip și origine diferite.”;
5.
la titlul VI (Dispoziții privind marcarea) litera B (Natura produsului) se elimină a treia liniuță;
6.
la titlul VI (Dispoziții privind marcarea) litera C (Originea produsului), prima liniuță se înlocuiește cu următorul text:
„-
Țara sau, după caz, țările de origine și, opțional, districtul în care au fost cultivați sau numele național, regional sau local al locului.”;
7.
la titlul VI (Dispoziții privind marcarea) litera D (Specificații comerciale), se inserează următoarea liniuță după a doua liniuță:
„-
«mini-ardei», «baby-ardei» sau alt termen corespunzător pentru produse miniaturale. Atunci când sunt amestecate mai multe tipuri de produse miniaturale în același ambalaj, trebuie menționate toate produsele și originile lor respective.”
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Prezentul regulament se aplică din prima zi a celei de-a treia luni care urmează lunii intrării în vigoare.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 11 decembrie 2000.